amanoisuno/poetBack huggingface dataset:
偈頌一百二十三首  其四七 釋崇嶽 
今朝正月半，舉箇舊公案。一燈百千燈，千人萬人看。百草頭邊，威音那畔。相逢若是箇中人，終不隨他光影轉。
偈頌一百二十三首  其四八 釋崇嶽 
萬戶千門到者稀，一挨一拶在臨時。威音那畔真消息，不是知音莫與知。
偈頌一百二十三首  其四九 釋崇嶽 
薦福少方便，拳頭如掣電。千眼無摸索，千耳不可見，家家門首透長安。
偈頌一百二十三首  其五○ 釋崇嶽 
威音那畔真消息，累及瞿曇老祖翁。四十九年顛倒說，人間天上謾流通。
偈頌一百二十三首  其五一 釋崇嶽 
五月端午，薦福直舉不會，諸方書符呪土。風從虎兮雲從龍，千妖百怪自潛蹤。
偈頌一百二十三首  其五二 釋崇嶽 
今朝九月二十，莫怪光陰電急。游人南北憧憧，不識自家城邑。眨上眉毛從此入。
偈頌一百二十三首  其五三 釋崇嶽 
十方同聚會，箇箇學無爲。此是選佛場，心空及第歸。
偈頌一百二十三首  其五四 釋崇嶽 
春風似箭，春雨如膏。曠劫來事，不隔絲毫。
偈頌一百二十三首  其五五 釋崇嶽 
行亦禪，坐亦禪，語默動靜體安然。匝地普天收不得，都來不直半分錢。
偈頌一百二十三首  其五六 釋崇嶽 
石鞏張弓，魯祖面壁。正令不行，拗曲作直。
偈頌一百二十三首  其五七 釋崇嶽 
欲得現前，莫存順逆。祖師來也還見麽，切忌扶籬摸壁。
偈頌一百二十三首  其五八 釋崇嶽 
空手把鋤頭，蚊子上鐵牛。步行騎水牛，黄河水逆流。人從橋上過，猛虎當路坐。橋流水不流，佛祖是仇讎。
偈頌一百二十三首  其五九 釋崇嶽 
五年於此謾隨緣，去住無心自坦然。六月霏霏飄瑞雪，須知別是一壺天。
偈頌一百二十三首  其六○ 釋崇嶽 
有時堆堆坐禪，有時一向打閧。年來行脚衲僧，都是箇般病痛。報君知，休打閧。入門拚却箇渾身，頭頭自有生蛇弄。
偈頌一百二十三首  其六一 釋崇嶽 
五祖老人好語，只爲探頭太過。香山有箇方便，也要諸人共知。透得金剛圈，細嚼鐵餕餡。一飽忘百饑，始信不相賺。
偈頌一百二十三首  其六二 釋崇嶽 
年去年來貧復貧，祖師擡脚重千斤。愁人莫向愁人說，說向愁人愁殺人。
偈頌一百二十三首  其六三 釋崇嶽 
鐵山崩倒壓銀山，盤走珠兮珠走盤。密把鴛鴦閑繡出，金針終不與人看。
偈頌一百二十三首  其六四 釋崇嶽 
半雨半晴，桃紅李白。點著便行，不勞啗啄。
偈頌一百二十三首  其六五 釋崇嶽 
青天白日，悟箇什麽。咄咄咄，驪珠擊碎蒼龍窟。
偈頌一百二十三首  其六六 釋崇嶽 
第七箇沒尾巴，不落羣隊獨露爪牙。擬心湊泊終難見，須信蓮開火裏花。
偈頌一百二十三首  其六七 釋崇嶽 
靜處閙浩浩，閙中靜悄悄。鐘動月黄昏，雞鳴五更早。拄杖子，却懊惱，可惜好光陰，等閑空過了。
偈頌一百二十三首  其六八 釋崇嶽 
坐斷毗盧頂，超然亙古今。萬緣俱剔脫，一片祖師心。
偈頌一百二十三首  其六九 釋崇嶽 
入門一句，賓主歷然。不勞彈指，天寬地寬。壺中消息異人間。
偈頌一百二十三首  其七○ 釋崇嶽 
一著高一著，一步闊一步。明眼人前，猶涉路布。鳳棲不在梧桐樹。
偈頌一百二十三首  其七一 釋崇嶽 
佛眼覷不得，祖師提不起。石裂崖崩，掀翻到底。不風流處更風流，也是波斯入閙市。
偈頌一百二十三首  其七二 釋崇嶽 
恁麽恁麽，牽犁拽杷。不恁麽不恁麽，泥多佛大。臨濟三玄，趙州勘破鼻孔大。
偈頌一百二十三首  其七三 釋崇嶽 
欲得大用現前，直下頓忘知見。諸見若盡，昏霧不生，大智洞然。
偈頌一百二十三首  其七四 釋崇嶽 
今朝九月初一，祝聖陞堂已畢。若是達磨兒孫，瞥轉雲門念七。
偈頌一百二十三首  其七五 釋崇嶽 
諸方如法開爐，虎丘家風淡泊。拈出箇鐵餕餡，箇裏寧容啗啄。休啗啄，丹霞燒木佛，院主眉鬚落。
偈頌一百二十三首  其七六 釋崇嶽  太湖 洞庭湖
一人打氈拍板，一人吹無孔笛。梵音清雅，令人樂聞。且道是什麽曲調，洞庭山脚太湖心。
偈頌一百二十三首  其七七 釋崇嶽 
年去實不去，年來實不來。山僧都不會，露柱笑咍咍。
偈頌一百二十三首  其七八 釋崇嶽 
深聞淺悟，三更問路。深悟淺聞，痛處遭針。胡盧子，放教沉。莫將閑學解，埋沒祖師心。
偈頌一百二十三首  其七九 釋崇嶽 
總是掩耳偷鈴，殊不知甘贄有收有放，首座徹底惺惺。雲收雨霽長空闊，一對鴛鴦畫不成。
偈頌一百二十三首  其八○ 釋崇嶽 
今朝五月五，粗言及細語。會得也尋常，不會超佛祖。
偈頌一百二十三首  其八一 釋崇嶽 
去却一，拈却七，佛祖玄關元不識。百尺竿頭掉臂行，笑指西方日頭出。透金圈，吞栗棘，明眼衲僧沒氣息。
偈頌一百二十三首  其八二 釋崇嶽 
靈源洞徹，真照無邊。萬機旋復，十方目前。聖中聖，天中天，最尊貴，復何言。文明齊北極，睿算等南山。
偈頌一百二十三首  其八三 釋崇嶽 
懷州牛喫禾，益州馬腹脹。天下覓醫人，灸豬左膊上。也好笑，也堪悲，耳垛元來兩片皮。
偈頌一百二十三首  其八四 釋崇嶽 
十月瑞慶節，真人降中天。萬國葵藿心，虔祝一爐煙。龍圖鳳曆等乾坤，睿算彌隆億萬年。
偈頌一百二十三首  其八五 釋崇嶽 
一不做，二不休，賓主互換有來由。焦磚打著連底凍，赤眼撞著火柴頭。
偈頌一百二十三首  其八六 釋崇嶽 
有句無句，如藤倚樹。孟八郎漢，便恁麽去。蘇嚕蘇嚕。
偈頌一百二十三首  其八七 釋崇嶽 
是即全是，非即全非。大用現前，携手同歸，不知猶自涉離微。
偈頌一百二十三首  其八八 釋崇嶽 
打睡坐禪，坐禪打睡。有利無利，不離行市。老黄檗，太憨癡，深耕淺種少人知。
偈頌一百二十三首  其八九 釋崇嶽 
世尊三昧，文殊三昧，總在拂子頭上。卧龍纔奮迅，丹鳳便翺翔。
偈頌一百二十三首  其九○ 釋崇嶽 
百丈耳聾，黄檗吐舌。後代兒孫，半生半滅。破沙盆，曾漏泄，炎天六月飄霜雪。
偈頌一百二十三首  其九一 釋崇嶽 
傾盡寶山寶，全身入荒草。若是鳳凰兒，不向那邊討。
偈頌一百二十三首  其九二 釋崇嶽 
萬法是心光，諸緣惟性曉。本無迷悟人，只要今日了。
偈頌一百二十三首  其九三 釋崇嶽 
靈隠開爐，火種全無。將無作有，孰辨精粗。擬議烏藤劈脊摟，從教箇箇嘴盧都。
偈頌一百二十三首  其九四 釋崇嶽 
東過西西過東，主中賓賓中主。大地全收，千差一舉。打鼓普請看，通身是泥土。
偈頌一百二十三首  其九五 釋崇嶽 
仰面不見天，低頭不見地。眉毛在眼上，鼻孔裏出氣。易分雪裏粉，難辨墨中煤。
偈頌一百二十三首  其九六 釋崇嶽 
今朝十五，陞堂直舉。全主全賓，燈籠露柱。不是佛，不是祖。剔起兩莖眉，三更日卓午。
偈頌一百二十三首  其九七 釋崇嶽 
年年此日潑惡水，箇事從悉達多起。自云遍界獨稱尊，後代兒孫誰管你。
偈頌一百二十三首  其九八 釋崇嶽 
忽雨忽晴，天平地平。釋迦彌勒，打失眼睛。
偈頌一百二十三首  其九九 釋崇嶽 
借手行拳，驚羣動衆。龍門上客，未舉先知。若不然者，靈隠失利。
偈頌一百二十三首  其一○○ 釋崇嶽 
大人具大見，大智得大用。一舉定千差，百發而百中。密贊中興業，了無毫末共。福如滄海壽如山，赫赫聲名繼前踵。
偈頌一百二十三首  其一○一 釋崇嶽 
青天復青天，打失髑髏前。看看日又過，爭教人少年。
偈頌一百二十三首  其一○二 釋崇嶽 
道人相見，如如不變。同氣連枝，略通一線。笑揖飛來峰，大家看佛面。
偈頌一百二十三首  其一○三 釋崇嶽 
西天四七，唐土二三。天下老和尚，的的相承，不容眨眼，老德山因甚拆却佛殿。
偈頌一百二十三首  其一○四 釋崇嶽 
第一義諦，分文不直。略露機鋒，青天霹靂。恁麽恁麽，不識不識。
偈頌一百二十三首  其一○五 釋崇嶽 
急水波心下直鈎，魚龍蝦蟹一時收。祖師活計無多子，惱亂春風卒未休。
偈頌一百二十三首  其一○六 釋崇嶽 
言無展事，語不投機。承言者喪，滯句者迷。和底掀翻了，趙州東院西。
偈頌一百二十三首  其一○七 釋崇嶽  太湖 洞庭湖
千聖不傳到今日，口上著來無等匹。洞庭山脚太湖心，行人路上空啾唧。
偈頌一百二十三首  其一○八 釋崇嶽 
諸佛降生，鼻直眼橫。打與狗喫，據令而行。流通正法眼，日午打三更。
偈頌一百二十三首  其一○九 釋崇嶽 
今朝月半，見成公案。臨濟德山，猶是鈍漢。靈隠恁麽道，也是不著便。
偈頌一百二十三首  其一一○ 釋崇嶽 
百尺竿頭弄險，是非海裏橫身。更有全提底時節，只堪惆悵不堪陳。
偈頌一百二十三首  其一一一 釋崇嶽 
這僧不妨懵懂，白兆終是惺惺。不惺惺，藥因救病出金瓶。
偈頌一百二十三首  其一一二 釋崇嶽 
不著佛求，不著法求，不著僧求。揚帆鼓棹，任性優游。收捨南州與北州，都盧無有一絲頭。
偈頌一百二十三首  其一一三 釋崇嶽 
絕羅籠，脫羈鎖。雖是善因，而招惡果。
偈頌一百二十三首  其一一四 釋崇嶽 
從門入者，不是家珍。拶倒燈籠露柱嗔。
偈頌一百二十三首  其一一五 釋崇嶽 
梵志翻著襪，摩耶生悉達。聲迹不相干，今朝四月八。
偈頌一百二十三首  其一一六 釋崇嶽 
識不識，見非見。說易說難，如油入麵。
偈頌一百二十三首  其一一七 釋崇嶽 
世尊良久，維摩默然。便恁麽去，十萬八千。
偈頌一百二十三首  其一一八 釋崇嶽 
開爐開爐，柴炭全無。星兒火種，照徹十虛。
偈頌一百二十三首  其一一九 釋崇嶽 
有你不有我，有我不有你。咬定牙關，齊之以禮。
偈頌一百二十三首  其一二○ 釋崇嶽 
端居丈室，青天白日。竇八布衫，雲門念七。
偈頌一百二十三首  其一二一 釋崇嶽 
一二三四五，五四三二一。風過樹頭摇，天晴日頭出。會得日頭出，不會而自屈。
偈頌一百二十三首  其一二二 釋崇嶽 
兩刃交鋒，略通一線。有耳者聞，有眼者見。
偈頌一百二十三首  其一二三 釋崇嶽 
達磨達磨，不識這箇。直指單傳，胡揮亂做。
頌古二十五首  其一 釋崇嶽 
開口分明便垛根，指天指地獨稱尊。成羣作隊隨他轉，幾箇男兒有腦門。
頌古二十五首  其二 釋崇嶽 
平生心膽向人傾，過犯彌天已不輕。带累馬師胡亂後，至今錯認定盤星。
頌古二十五首  其三 釋崇嶽 
坐斷千峰路，穿開碧落天。那容問端的，端的髑髏前。
頌古二十五首  其四 釋崇嶽 
大道透長安，言端語亦端。臘盡雪消去，春來依舊寒。
頌古二十五首  其五 釋崇嶽 
分明寫出與君看，意在鈎頭不在盤。縱使石人開得口，不知猶被舌頭瞞。
頌古二十五首  其六 釋崇嶽 
出得出不得，攧落精靈窟。何處不風流，祖師無妙訣。
頌古二十五首  其七 釋崇嶽 
大梅梅子熟，龐老已先知。正眼驗深要，相逢拍手歸。
頌古二十五首  其八 釋崇嶽 
十月清霜重，臨風徹骨寒。苦無栖泊處，擺手出長安。
頌古二十五首  其九 釋崇嶽 
京師出大黄，見賊便見贓。竹杖化龍去，癡人戽夜塘。
頌古二十五首  其一○ 釋崇嶽 
水急魚行澀，峰高鳥不栖。世情看冷暖，人面逐高低。
頌古二十五首  其一一 釋崇嶽 
殺活全機覿面提，大家相聚喫莖虀。後生不省這箇意，只管忙忙打野榸。
頌古二十五首  其一二 釋崇嶽 
雲門一曲，徹髓徹骨。霽雪千峰，寒梅破萼。啐啄公子，風流鳴木鐸。
頌古二十五首  其一三 釋崇嶽 
寒暑分明說向君，不容擬議辨疎親。匾擔驀折兩頭脫，舉目長空一笑新。
頌古二十五首  其一四 釋崇嶽 
不是風兮不是幡，分明裂破萬重關。誰知用盡腕頭力，惹得閑名落世間。
頌古二十五首  其一五 釋崇嶽 
雲門小廝兒，作大獅子吼。鼻孔得半邊，不知失却口。
頌古二十五首  其一六 釋崇嶽 
閃電光中賓主分，虛空背上立綱宗。祖師活計只如此，後代兒孫掃地空。
頌古二十五首  其一七 釋崇嶽 
趙州喫茶去，毒蛇橫古路。踏著乃知非，佛也不堪做。
頌古二十五首  其一八 釋崇嶽 
夫子不識字，達磨不會禪。大唐天子國，依舊化三千。
頌古二十五首  其一九 釋崇嶽 
雲開空自闊，葉落即歸根。回首煙波裏，漁歌過遠村。
頌古二十五首  其二○ 釋崇嶽 
出水何如未出水，蓮花荷葉有來由。定光金地遥招手，智者江陵暗點頭。
頌古二十五首  其二一 釋崇嶽 
百丈狸奴面，溈山鬼眼睛。見人空解笑，弄物不知名。
頌古二十五首  其二二 釋崇嶽 
拄地撐天全體用，夕陽影裏不藏身。有時獨坐孤峰頂，寂寂猶聞落葉頻。
頌古二十五首  其二三 釋崇嶽 
描不成兮畫不成，卧龍長怖碧潭清。擬心湊泊終難會，達者應須暗裏驚。
頌古二十五首  其二四 釋崇嶽 
臘月燒山，天寬地寬。築著磕著，徹骨毛寒。
頌古二十五首  其二五 釋崇嶽 
莫莫，拈出一條斷貫索。任從我佛及衆生，撩天鼻孔都穿却。
釋迦出山相贊 釋崇嶽 
棄輪王位放癡獃，夜半逾城心未灰。冷坐六年無折合，有何面目出山來。
無量壽佛贊 釋崇嶽 
四十八弘誓願，百千萬億彌陀。水鳥樹林開正眼，爲人親切不消多。
觀音贊 釋崇嶽 
月團團，星斗寒。風振海，雷破山。圓通大士，瑞應人間。
九祖贊 釋崇嶽 
半生足不履地，軒知路遍天涯。得箇冬瓜印子，至今目瞠口呿。
維摩贊 釋崇嶽 
深入不二門，巧盡翻成拙。一默定千差，常說熾然說說拙，萬古清風寒徹骨。
達磨贊  其一 釋崇嶽 
鳳凰城闕，不通水泄。少室巖前，話作兩橛。賺它人家男女，開眼喚龜作鱉。
達磨贊  其二 釋崇嶽 
直指西來，分明禍胎。渡江面壁，偷心未息。從茲皮髓分張，轟起青天霹靂。
達磨贊  其三 釋崇嶽 
一葦渡江，無處埋藏。分皮分髓，瞞神謼鬼。忙忙直向西歸，不知失却隻履。
龐居士贊 釋崇嶽 
心空及第，深根固蒂。共說無生，異類中行。惱亂禪家至今日，不知日午打三更。
臨濟贊 釋崇嶽 
一棒一喝，傾湫倒嶽。凌蔑吾宗，這白拈賊。
金華聖者贊 釋崇嶽 
千兵不若一將，伎倆何如帳樣。不識古佛定光，稽首豬頭和尚。
大巔和尚贊 釋崇嶽 
趕首座出院，勘三平中箭。放過韓文公，鈎頭通一線。謾道晝夜一百八，也是和盲悖訴瞎。
應庵師祖贊  其一 釋崇嶽 
深入虎穴，有屈難雪。天下應庵，只得一橛。
應庵師祖贊  其二 釋崇嶽 
虎口裏轉身，拳頭上捏怪。胡亂三十年，起東山正派。不知過犯彌天大。
密庵先師贊 釋崇嶽 
咬豬狗之手討甚巴鼻，奮劈胸之拳瞎却頂門。出達磨身血，斷衲僧命根。纖毫不肯放過，叢林爲讎爲冤。箇般種草决，定累及兒孫。
芝山智默長老請贊密庵先師 釋崇嶽 
擊石火裏穿遼天鼻孔，妙轉機前打鳳羅龍。正法眼，瞎馿邊。滅却破沙盆，扶臨濟正宗。門庭峭峻，孰敢當鋒，鐵壁銀山一線通。
能仁光睦長老畫師頂相請贊 釋崇嶽 
恣拍盲性，用劈胸拳。併蕩三玄三要，管甚栗棘金圈。渠儂已是滅胡種，不知將底付兒孫。
雲居善開長老請贊 釋崇嶽 
爲人巴鼻，一點渾無。明眼衲僧，失却鼻孔。鐵餕餡，金剛圈。分明開口不在舌頭邊，累及後代結佛祖深冤。
道巖首座請贊 釋崇嶽 
人我如山，狠氣如雲。炊無米飯，接不來人。電光影裏賓主分，不是冤家不與隣。
師肇首座請贊 釋崇嶽 
這箇漢，太愚癡。一句子，佛不知。臨濟老，客作兒。四天下，更有誰。擬開口，劈胸椎。肇首座，莫學伊，學伊彼此落便宜。
師警維那請贊 釋崇嶽 
冤有頭，債有主。鱉鼻蛇，白額虎。活捉生擒，當陽直舉，發機須是千鈞弩。
希璉書記請贊 釋崇嶽 
臘長年高，甚生風彩。南來北來，無可相待。黑漆竹篦聊一揮，看你當人在不在。璉書記，甚尀耐。鎮海明珠，懸空撲碎。
大成藏主請贊 釋崇嶽 
一段風光，寧容描邈。祖祖相傳，將錯就錯。不以佛法作人情，掣電機前活卓卓。
文蔚侍者請贊 釋崇嶽 
心粗膽大，少實多虛。瞎衲僧眼，斷肘後符。臨濟東山之道命若懸絲，念念刀耕火種老此殘軀。寥落林泉意自殊。
惠文伯居士請贊  其一 釋崇嶽 
不著佛求，不著法求。人天眼目，佛祖冤讎。香岩下指南作北，劍池上看樓打樓。機輪妙轉一絲頭，不得鯢鯨不肯休。
惠文伯居士請贊  其二 釋崇嶽 
這箇賊，無面目。指東南，看西北。不住雲居，又憎薦福。自知不解守叢林，永劫甘心入地獄。
惠文伯居士請贊  其三 釋崇嶽 
這漢生來無狀，佛祖亦難近傍。趯出金圈栗蓬，開口不在舌上。
惠文伯居士請贊  其四 釋崇嶽 
是人道渠執拗，不知年老成魔。偏要時時入室，所招怪恨者多。阿呵呵，屈指東西誰似它。咄。
惠文伯居士請贊  其五 釋崇嶽 
肋下三拳，攔顋一掌。據令而行，誰知痛癢。轉身一拶驗來端，楊岐種草鐵心肝。
惠文伯居士請贊  其六 釋崇嶽 
無卓錐之地，有無價之寶。元不用安排，拈來用恰好。沒人情，佛亦掃。這般村僧，脫空到老。
惠文伯居士請贊  其七 釋崇嶽  庐山
行脚不到廬山，住院只在江浙。偏要冷笑諸方，忘却自家百拙。討便宜，破邪說。一錐一劄，不妨凜冽。
送悟藏主還姑蘇 釋崇嶽 
玲瓏巖畔瞥不瞥，豎起脊梁生鐵橛。無端林下錯商量，携手相隨入虎穴。甕裏驀然失却鱉，箇事明明向誰說。彼時只是此時人，誰知眼裏重添屑。我携拄杖奔南北，君入西山恣輕忽。放下蛇頭捋虎鬚，翻身便作白拈賊。太虛全布目前機，生殺交馳誰敢窺。我來一笑重相見，鼻孔由來向下垂。密庵家風徹骨貧，密庵有眼且無筋。將無作有這些子，透這些子能幾人。西風落木天宇迥，君兮不住別峰頂。曹谿一滴杖頭挑，漲起吳江千萬頃。
題張直閣亦庵 釋崇嶽 
曹溪無一滴，誰道庵名亦。問訊老維摩，鐵壁復鐵壁。
題先登齋 釋崇嶽 
大道難將萬物齊，先登猶自涉階梯。翻身直透青霄外，回首方知宇宙低。
送聰首座之弋陽兼呈陳郎中 釋崇嶽 
當頭一著沒巴鼻，坐斷諸方成忌諱。此心不向白雲閑，一錫飄然下層翠。晦庵過犯彌天大，居士無端也捏怪。至今落賺有誰知，也要大家償夙債。
柏庭永和尚出世天禧以頌寄之 釋崇嶽 
林下相從知幾年，好因緣是惡因緣。雖然不受靈山記，鼻孔依前著那邊。
孟知府令嗣求法名興福 釋崇嶽 
興福奇兒，福無邊表。一點靈臺，青天月皎。
興密 釋崇嶽 
密在汝邊，諸法亦然。一舉兩得，無黨無偏。趙州八百箇中玄，箕裘事業尤堪傳。
孟府判令嗣求法名興璞 釋崇嶽 
真璞無瑕，實際無涯。心空及第，震耀邦家。
興一 釋崇嶽 
只這一脈，人間顯赫。妙轉綿綿，甚生標格。
興祖 釋崇嶽 
有祖以來，世不可陪。當機日用，著著全該。
示惠文伯宣義二偈  其一 釋崇嶽 
見色分明便見心，此心非我亦非人。臨機不用從它覓，信手拈來著著新。
示惠文伯宣義二偈  其二 釋崇嶽 
盤走珠兮珠走盤，靜中消息閙中看。一毫頭上忘知解，始覺從前被眼瞞。
示如理道友 釋崇嶽 
如如不動已周遮，理事馳求路轉賒。直下踏翻樵子徑，知君未到葛洪家。
題張四直閣容庵 釋崇嶽 
大辯若訥，大巧若拙。太清點雲，千江并月。直爲我容庵，故作如是說。
題王子庸上舍實齋 釋崇嶽 
世出世間法，和底盡掀翻。唯此一事實，真金火裏看。
山居 釋崇嶽 
路嶮人稀到，窮居稱野情。雲開空自闊，月落夜深清。風動數莖草，鳥啼三四聲。箇中無限意，唯我與誰評。
惠康伯宣教請陞堂舉張拙秀才問長沙百千諸佛只聞其名未審居何國土沙云黄鶴樓崔顥題後先輩曾題否拙云不曾沙云無事題取一篇好因說偈 釋崇嶽 
黄鶴樓前一首詩，把將掃箒畫娥眉。百千諸佛真消息，覿面分明舉似伊。
送琉書記還長樂  其一 釋崇嶽 
相見相從道自親，妙高峰頂謾因循。業風忽起波濤惡，一錫飄然到七閩。
送琉書記還長樂  其二 釋崇嶽 
甌閩佛法半生滅，江浙叢林日漸凋。携手十年如一默，孰云生死不同條。
送琉書記還長樂  其三 釋崇嶽 
迢迢故國三千里，忽憶萓堂送別時。拄杖生風興何極，楚天遼邈遠山低。
題金山郭璞墓 釋崇嶽 
要識先生真實地，龍門浪裏碧崔嵬。時人著眼這邊立，親切何如到一回。
送光長老住顯親 釋崇嶽 
同條端的不同條，箇箇溈山水牯牛。一做這般蟲豸去，牽犁拽杷幾時休。
送鹿野珍禪友還七閩  其一 釋崇嶽 
共處十年真歲寒，山邊水邊相盤桓。拶倒幾回扶不起，未嘗說著祖師關。
送鹿野珍禪友還七閩  其二 釋崇嶽 
密庵的子是冤讎，疾燄過風第二籌。笑裏一場無折合，不容提掇轉風流。
送鹿野珍禪友還七閩  其三 釋崇嶽 
千差坐斷路頭通，萬里鄉關一信風。不負靈山親記莂，好音專待寄來鴻。
送謙侍者還鄉省親 釋崇嶽 
有句無句藤倚樹，鐵壁銀山沒回互。三千里外面尊堂，一毫頭上全體露。睦州謾說編蒲屢，新豐賣峭不歸去。今人不比昔時人，出門便是還鄉路。
示智弼禮混源塔 釋崇嶽  长江
相逢不相識，去後空相憶，靈骨撒長江。清風有何極極識，滔滔浪裏休尋覓。
示丁都院  其一 釋崇嶽 
鑊湯爐炭三禪樂，劍樹刀山大覺場。此日撥開心地印，了無佛法可商量。
示丁都院  其二 釋崇嶽 
三千條法爲今時，一性圓明要自知。會得自知知底事，人間何處不光輝。
思齊化士 釋崇嶽 
拔劍紅塵斬萬機，直教佛祖浪頭低。我儂贏得呵呵笑，老倒思賢愧不齊。
示葛都院 釋崇嶽 
從來佛法無多子，利益人天越古今。棒喝交馳難近傍，信知徹底老婆心。
贈蜀中李道士 釋崇嶽 
透出重關一瘦筇，湖湘江浙絕行蹤。自從得箇安心法，禪道先儒只此宗。
尤氏妙蓮請普說舉僧問風穴語默涉離微如何通不犯穴云長憶江南三月裏鷓鴣啼處百花香因說偈 釋崇嶽 
百花香處鷓鴣啼，百歲光陰七十稀。翻憶世間多少事，落便宜是得便宜。
鞔法鼓求頌 釋崇嶽 
內空外空內外空，一聲纔舉迅雷風。流通佛法無多子，千古靈山氣象雄。
送普岩維那 釋崇嶽 
冶父門庭索索，東湖風波甚惡。知心能有幾人，萬里秋天一鶚。
正現上人遊廬山 釋崇嶽  庐山 衡山 西湖
透過重關得自由，相期佛祖雪冤讎。西湖風景無留戀，南嶽廬山拄杖頭。
雲翼書記歸鄉 釋崇嶽 
慣嘗甘草與黄連，大海波濤盡底掀。誤吸冷泉無味水，方知不在舌頭邊。
林上人歸蜀 釋崇嶽 
明明此事不由他，喫飯無端咬著沙。自己靈光皆喪盡，三千里外摘楊花。
三衢椿監寺修造佛殿 釋崇嶽 
黄面瞿曇放搭癡，千方百計討便宜。而今無著渾身處，却要兒孫蓋覆伊。
白牛接待 釋崇嶽 
田園隠密白牛閑，近揖湖光遠對山。何似踏翻無寸土，上方香積在其間。
示如凈禪人 釋崇嶽 
劈面三拳，連顋兩堂。撒手懸崖，喪盡伎倆。德雲不在別峰上。
茶湯會求頌 釋崇嶽 
春風吹落碧桃花，一片流經十萬家。何似飛來峰下寺，相邀來喫趙州茶。
福州黄檗送廣州化主 釋崇嶽 
不住煙蘿第一層，翻身要勘嶺南能。謂言檗嶠三千指，不比黄梅七百僧。
黄檗送茶化主 釋崇嶽 
百草頭邊法戰時，鎗旗未展露全威。直饒陸羽知端的，也落吾家第二機。
送泉州化主 釋崇嶽 
少林無孔笛橫吹，此曲誰人和得親。向曉洛陽江上路，一聲喚起幾多人。
衢州祥符僧堂帳化士 釋崇嶽 
滿堂蟠蟄卧僧龍，一片閑雲下碧空。舒捲當機元自在，從教蚊蚋弄狂風。
示汪居士 釋崇嶽 
參禪悟道染泥沙，見佛與祖生冤家。破塵破的栽荆棘，壁立萬仞有誵訛。也大差，也大差，一刀兩段，火裏蓮花。十分無伎倆，處處有生涯。
南侍者還莆陽 釋崇嶽 
若將此語定宗綱，任是靈山未廝當。大地撮來無粟粒，令人翻憶老曾郎。
孜侍者行乞 釋崇嶽 
不學文章不學書，孜孜於道自忘軀。黄塵堆裏挨身轉，一任清風捲太虛。
且侍者持鉢 釋崇嶽 
靈山無法與人傳，臨濟宗風盡滅門。唯有道人知此意，赤心扶起破砂盆。
接待 釋崇嶽 
茶飯家常沒可陪，臨機元不在安排。門前有客來相訪，試問朝從何處來。
超禪人持鉢 釋崇嶽 
秋風颼颼，乘興悠悠。因行掉臂，南州北州。相頭買帽，看樓打樓。格外知音纔領略，虎頭虎尾一時收。
祐水頭 釋崇嶽 
風吹不入，水灑不著。捩轉玄關，隨緣自若。任是碧眼胡兒，從頭與汝一杓。著不著，誰言過水不濕脚。
鹽街坊 釋崇嶽 
紅爐鼓浪瞥然間，突出銀山照膽寒。便是馬師胡亂後，要須不被舌頭瞞。
尹山接待 釋崇嶽 
千古尹山寺，家風不厭貧。只將這箇意，接待往來人。
送化主  其一 釋崇嶽 
即心即佛眼中屑，非心非佛轉乖真。大唐國裏無南北，盡是靈山一會人。
送化主  其二 釋崇嶽 
勞生擾擾夢喧譁，夢破喧譁也大差。雲凈水天江上望，一輪皎潔落誰家。
送化主  其三 釋崇嶽 
把得袈裟裹草鞋，相逢只麽笑咍咍。孔門弟子還知否，曾向靈山及第來。
送化主  其四 釋崇嶽 
百億分身利有情，馿顋馬頷實難明。有時閙裏聊伸手，意在鈎頭不在星。
送化主  其五 釋崇嶽 
日用分明直似弦，不將佛法污心田。自言世上無仙客，老倒維摩得半邊。
送化主  其六 釋崇嶽 
不依本分要參禪，賣了山前祖父田。赤手出門無活計，好兒終不使爺錢。
送化主  其七 釋崇嶽 
敗壞多年笤箒樁，等閑拈起定宗綱。這些標格天然別，不比諸方孟八郎。
題寄巢 釋崇嶽 
巢穴通霄眼，塵勞無住心。經行及坐卧，萬古至于今。
題有餘齋 釋崇嶽 
日月雙螢火，乾坤一鵲巢。大千沙界外，總在目前包。
臨終偈 釋崇嶽 
來無所來，去無所去。瞥轉玄關，佛祖罔措。
應庵密庵同日忌 釋崇嶽 
冤有頭，債有主，撞破砂盆眼卓豎。不是佛，不是祖，太白峯前只如許。
亮典座歸中峰菴 釋崇嶽 
太白峯高宇宙低，先師靈骨不曾移。兒孫箇箇且如許，路上行人口似碑。
頌古六首  其一 釋崇嶽 
地獄天堂，八字打開，誰知無去亦無來。若言已得三禪樂，未免將身自活埋。
頌古六首  其二 釋崇嶽  长江
一口吸盡西江水，龐老不曾明自己。爛醉如泥膽似天，鞏縣茶瓶三隻嘴。
頌古六首  其三 釋崇嶽 
機輪元不挂絲頭，會有金鱗上直鈎。驀口一橈猶未徹，踏反船子有來由。
頌古六首  其四 釋崇嶽 
狗子佛性無，門上釘桃符。千邪俱不入，百怪盡消除。
頌古六首  其五 釋崇嶽 
大機圓應，大用直截。雪峯雲門，只得一橛。畢竟如何，不說不說。
頌古六首  其六 釋崇嶽 
家家盡看野狐兒，鐵笛橫拈撩亂吹。吹罷不知何處去，夕陽已挂柳梢西。
翠屏曲 劉翰 
小亭簾幕垂陰陰，梅香入枕春生屏。西窗月落翠被冷，鳥聲殘夢東風醒。三年不喚清溪渡，夢裏瀼西春水路。江頭女兒雙翠眉，能唱劉郎芳草句。
小宴 劉翰 
一曲歌雲勸玉觴，歸來斜月恰侵床。小窗細嚼梅花蕊，吐出新詩字字香。
余久客都城秋風思歸作楚語和吳郎採菱叩舷之音 劉翰 
秋風兮凄凄，山中兮桂枝。彈余冠兮塵墮，芳草綠兮未歸。家遥遥兮辭楚荆，傷去國兮重登臨。扶長劍兮增慨，復鳴鋏兮成音。採中洲兮蘭芷，望美人兮千里。我所思兮天一方，共明月兮隔秋水。
種梅 劉翰 
凄凉池館欲棲鴉，采筆無心賦落霞。惆悵後庭風味薄，自鋤明月種梅花。
紅窗怨 劉翰 
啼鶑喚起紗窗夢，紅日滿簾花影弄。翠屏香字冷薰爐，羅衣疊損金泥鳳。去年君去燕歸時，今日燕來君未歸。欲把相思挑錦字，夜寒懶上鴛鴦機。起來翠袖香羅薄，東風滿地桃花落。
漁父 劉翰 
輕舟一葉一輕篷，上有蕭蕭鶴髮翁。昨夜不知何處宿，月明都在笛聲中。
春晚呈范石湖 劉翰 
風日蕭蕭兩鬢華，倦尋銀筆賦餘霞。五更枕上無情雨，三月風前薄命花。春困有時因病酒，客懷何日不思家。年來事事心情懶，惟有歸耕策最嘉。
上元小亭 劉翰 
靖康詔令文章種，桐邑公侯國老家。種得人間桃李滿，春風無地不開花。
石頭城 劉翰 
離離芳草滿吳宮，綠到臺城舊苑東。一夜空江煙水冷，石頭明月雁聲中。
天上月 劉翰 
春冰一片凈無瑕，萬里清光遍海涯。欲與常娥移桂樹，月中先合種梅花。
春日 劉翰 
沉沉芳酌動金波，笑引疏梅泛玉荷。幾度天寒歸雁少，一番風雨落花多。功名好在知心懶，富貴重來奈老何。烏鵲數聲傳喜語，梁間燕子亦能歌。
江南曲 劉翰 
我家江南同野老，自紡落毛采蘋藻。清風滿袖讀離騷，半畝幽畦種香草。門前流水鳴濺濺，日暮歸來自刺船。遥山數疊作媚嫵，落日斷霞明晚川。雨餘汀草漲新綠，紅衣濕盡鴛鴦浴。採蓮女兒何處來，唱我春風湖上曲。甕頭酒熟方新篘，白魚如銀初上鈎。呼兒洗杓醉明月，酒酣更作商聲謳。
鴻門宴 劉翰 
江東遥遥八千騎，大戰小戰七十二。劉郎曉鞭天馬來，踧踏長安開帝里。子嬰已降隆準公，君王置酒鴻門東。張良已去玉斗碎，三月火照咸陽紅。繡衣歸來日將夜，可惜雄心天不借。當時已失范增謀，尚引長戈到垓下。刁斗乍急營壘驚，夜深旗尾秋風橫。玉帳佳人不成夢，月明四面聞歌聲。拔劍相看淚如雨，我作楚歌君楚舞。明朝寶馬一聲嘶，江北江東皆漢土。
玉斗歌 劉翰 
漢兵咸陽未休舍，楚王長歌到戲下。項伯夜入張良營，沛公倉皇出城謝。自言戮力共攻秦，不意入關成此勳。閉關籍民備他盜，盡封府庫待將軍。項莊拔劍項伯起，漢楚興亡在今爾。鴻門壯士斬關來，慷慨一卮誰懼死。君不見秦亡鹿走驪山傾，四方盡起諸侯兵。龍顔隆準泗上長，天之所授誰能爭。英雄肯落他人手，獨遣謀臣談辯口。君王間道却歸來，滿地秋聲鳴玉斗。
吳門行 劉翰 
吳歌婉婉清如水，西風曉自閶門起。雙橈艇子採菱來，翠荇綠濱香十里。芙蓉影落已知秋，濺濕羅衣眉黛愁。回聲蕩槳入門去，明月家家秋水流。
客去 劉翰 
送客歸來月滿簷，梅花微笑隔疏簾。酒醒今夜銀屏冷，沉水薰爐旋旋添。
哀友人 劉翰 
案成歌舞小春嬌，何事君隨草木彫。從此巴江江上月，有人和淚獨吹簫。
聞笛 劉翰 
誰將玉笛按凉州，吹徹春風不下樓。若道聲聲都是恨，不知消得幾多愁。
小亭 劉翰 
芳草萋萋怨未歸，西池殘夢要題詩。綠窗昨夜東風小，開遍梅花第幾枝。
題飛雲閣 劉翰 
一笑歸來春尚寒，小梅飄盡雪初殘。遲遲更待梨花月，醉倚飛雲十二欄。
立秋日 劉翰 
亂鴉啼散玉屏空，一枕新凉一扇風。睡起秋聲無覓處，滿階梧葉月明中。
句  其一 劉翰 
吹入征鴻數字秋。
句  其二 劉翰 
青山經雨菊花盡，白鳥下灘蘆葉盡。
挽于湖 沈端節 
荒城難訪十全醫，半篋遺書世共悲。寧有故人憐阿騖，但餘息女類文姬。忠籌屢畫平戎策，宦蹟常留墮淚碑。醉扣西州重回首，山陽鄰笛夜凄其。
復挽 沈端節 
氣概凌雲孰敢先，中興事業冠英躔。朝廷議論一言定，翰墨風流四海傳。恰跨鰲頭升紫閣，忽騎箕尾上青天。竹林笑傲今陳跡，撫櫬江皋涕泫然。
弔于湖墓在秣陵 沈端節 
晚出白門下，疲馬踏秋色。鍾山度蒼翠，慰我遠遊客。暮投清泉寺，花草獻幽寂。長廊靜無人，落日照西壁。平生張于湖，萬里去一息。翻然九州外，汗漫跨鯨脊。乾坤能幾時，安用較顔跖。文章失津梁，所念斯道厄。夜闌耿不寐，搔首賦蕭索。懷人感西風，翁仲守孤陌。
挽于湖 沈端節 
十年帥越倦馳驅，適意方謀一壑居。賈誼有才終太傅，薛收無壽處中書。傷心風月江山在，過隙光陰夢幻虛。紅紫飄零春色盡，後凋松柏獨蕭疏。
句 沈端節 
讀書渾不問家事，得酒但知延友生。
句 李孚 
宮柳不知興廢事，春來還是綠纖纖。
誡子弟詞  其一 陸九韶 
聽聽聽聽聽聽聽，勞我以生天理定。若還惰懶必饑寒，莫到饑寒方怨命。虛空自有神明聽。
誡子弟詞  其二 陸九韶 
聽聽聽聽聽聽聽，衣食生身天付定。酒肉貪多折人壽，經營太甚違天命。定定定定定定定。
誡子弟詞  其三 陸九韶 
聽聽聽聽聽聽聽，好將孝弟酬身命。更將勤儉答天心，莫把妄思損真性。定定定定定定定，早猛省。
誡子弟詞  其四 陸九韶 
凡聞聲，須有省。照自心，察前境。若方馳騖速回光，悟得昨非由一頃。昔人五觀一時領。
躍馬泉 陸九韶 
靈泉蓄幽憤，躍石作良馬。奔騰曳練駛，追風非汎駕。行健石有跡，氣驕珠汗灑。何當奮厥志，萬騎陰山下。
鳴玉泉 陸九韶 
朅來坐幽亭，恍在崑山曲。清越聲盈耳，群工琢良玉。又疑躋金闕，仙班珮相屬。圓環碎瓊琚，登降互擊觸。灑然襟袍爽，無處著利欲。不貪以爲寶，對此景高躅。
試茗泉 陸九韶 
邂逅成山行，往往有異景。奇峰爭呈露，獨不見試茗。逶迤即道周，澄泓得幽井。淆之不可濁，凝然如自省。龜蒙于越來，儻亦煮石鼎。豈爲渴者甘，醉夢當一警。
月石 陸九韶 
玉兔愛佳泉，飲泉化爲石。規圓立山趾，萬古終不息。應厭舊星躔，盈稀多缺夕。自從寄茲蹤，表表無晦蝕。光彩雖暫埋，體素得不易。神物豈終潛，早晚照九域。
鵝湖示同志 陸九齡 
孩提知愛長知欽，古聖相傳只此心。大抵有基方築室，未聞無址可成岑。留情傳注翻榛塞，著意精微轉陸沉。珍重友朋勤切琢，須知至樂在於今。
與僧凈璋 陸九齡 
自從相見白雲間，離別嘗多會聚難。兩度逢迎當汝水，數年隔闊是曹山。客來濯足旁僧怪，病不烹茶侍者閒。不是故人尋舊隠，只應終日閉禪關。
早過何郎 陸九齡 
蕭蕭風雨曉籃輿，沒脛泥深我僕痡。却憶去年苗欲槁，任從行李且虛徐。
道間示德甫德稱 陸九齡 
天地中間本自寬，何須特地起無端。更宜頓掃從前事，相與携筇一笑歡。
過靈山述懷 岳霖 
折腰爲米本憂貧，流落天南瘴海濱。千里雲山空別恨，十年萍梗可傷神。拊膺但覺丹心壯，覽鏡那堪白髮新。歸去恩深知感激，只慚無德愧斯民。
句 葉祖義 
醉來黑漆屏風上，草寫盧仝月蝕詩。
登虎丘寺 趙善俊 
我有家山與茂林，閉門肯復事幽尋。偶來千古雲巖寺，洗盡三生宦海心。竹綆不停泉溜響，苔花難掩劍痕深。秋晴借得重陽意，領客登高共醉吟。
吳中羊肉價高有感 高公泗 
平江九百一斤羊，俸薄如何敢買嘗。只把魚蝦充兩膳，肚皮今作小池塘。
港口野步懷歸 高公泗 
天宇空青晚更佳，溪頭滑石路欹斜。山深苦竹方抽笋，日暖甘菘始放花。莎草牆垣沾燕屎，棘針籬落聚蠶沙。預知半夏當歸去，梔子開時應到家。
峽塾講中庸第二章 高公泗 
滔滔逝者若斯夫，不有耆儒孰共扶。昭揭五條皆達道，由來一本不殊途。聖經奧義難窮盡，老筆名言妙寫模。我欲研硃同看易，先生肯往此中無。
龍多山次馮使君韻  其一 白丙 
今日相逢慰別顔，獲參後乘訪龍山。古仙已去靈蹤在，杖屨尋幽喜共攀。
龍多山次馮使君韻  其二 白丙 
陰陰雲霧埋仙境，不放山巒容易開。風伯前驅爲除掃，分明認得使君來。
句 婁壽 
飛雲過雨灑明月。
鑑軒 莊珙 
鑿地一鑑小，清照遠山眉。不起奔雷浪，微生濯月漪。林深來屬玉，萍碎引伊尼。緬想人中鏡，披雲覩更奇。
深靜堂  其一 莊珙 
卜築愔愔不記年，蒲團布衲夙因緣。一燈明滅照秋雨，殘炷有無縈暮烟。空谷風篁自成韻，虛窗霜葉警安禪。昔游尚記春强半，幽鳥相呼細柳眠。
深靜堂  其二 莊珙 
林泉適意可忘年，靜境寥寥斷俗緣。滿戶清風翻貝葉，半窗晴日裊爐烟。無塵虛室自生白，隠几安心即是禪。杖策每來乘逸興，偷閑聊借北窗眠。
寧國寺 邵輶 
地勝千巖秀，名高萬古存。丹崖紀靈躅，紺宇蔽祇園。樹老垂藤影，池幽浸蘚痕。會心多興趣，隨意坐林樊。
鑑軒 邵輶 
池光開凈鏡，山影展修眉。石冷映碧色，烟輕生翠漪。乞湖思賀監，觀水咏宣尼。照坐心神瑩，徜徉殊復奇。
郡宴合生 撫州樂妓 
同是天邊侍從臣，江頭相遇轉情親。瑩如臨汝無瑕玉，暖作廬陵有脚春。五馬今朝成十馬，兩人前日壓千人。便看飛詔催歸去，共坐中書秉化鈞。
庸醫行 尹穡 
南街醫工門如市，爭傳和扁生後世。膏肓可爲死可起，瓦屑蓬根盡珍劑。歲月轉久術轉疏，十醫九死一活無。北市醫工色潛動，大字書牌要驚衆。偏收棄藥與遺方，縱有神丹亦無用。實者爲虛熱爲寒，幾因顛倒能全安。君不見形神枵然卧一室，醫方爭功藥無必。左手檢方右顧金，兩手雖殊皆劍戟。
句  其一 尹穡 
酬功不惜賞千布，送死惟堪縛一馿。
句  其二 尹穡 
景龍只是當時路，不見金錢打著人。
句  其三 尹穡 
徒然五侍從，不辦一書生。
句  其四 尹穡 
本來饑飽非同鼎，安得浮沈自一舟。
句  其五 尹穡 
異日是非憂史謬，終身寒餓羨錢愚。
句  其六 尹穡 
草黄眠失犢，石白動知鷗。
少稷賦十二相屬詩戲贈 趙端行 
不用爲鼠何數奇，飯牛南山聊自怡。探穴取虎有奇禍，守株伺兔非全癡。文成雕龍成卷軸，畫蛇失杯坐添足。走馬章臺憶舊遊，歲月纔驚羊胛熟。羊窗要自息獼猴，異□無應心日休。白衣蒼狗變化見，世事何如牧豬戲。
白鶴關 趙端行 
危亭石作關，假道一躋攀。白鶴何年去，青松盡日閑。坐時聞遠水，望處小他山。衲子雲衣厚，寒猶宿此間。
紹興乙□中秋後五日乘休沐之□□舟□家爲藏真之游 朱某 
白首扁舟□訪尋，江山□□□登臨。□□□是□藏處，□□平生賞愛心。
送黄行者 湖南使者 
自有棋來不計年，古今唯是說爭先。個中一著如教會，殺盡三千與大千。
句  其一 强彥文 
空有青山自龍虎，可能荒塚更衣冠。
句  其二 强彥文 
遠山初見疑無路，曲徑徐行漸有村。
句  其三 强彥文 
船中燈火十年話，枕上江湖萬里心。
句  其四 强彥文 
客舍三杯酒，漁舟半夜燈。
食米倉 宋沆 
陋巷顔回獨屢空，生涯惟在一瓢中。太倉腐粟雖山積，非義寧甘君子窮。
養蠶 宋沆 
男必耕耘女必蠶，古人尚爾我何貪。浴沂時候成春服，歌詠來歸道味甘。
神移泉 釋惟嶽 
巖頭瀑布瀉寒烟，井底澄清浸月圓。性水真空周法界，神從何處更移泉。
涵虛沼 釋惟嶽 
碧虛涵沼沼涵虛，虛沼員同絕欠餘。夜月麗虛知是影，更誰臨沼照蟾蜍。
風雩亭詞 張栻 
眷麓山之面隩，有絃誦之一宮。鬰青林兮對起，背絕壁之穹隆。獨樵牧之往來，委榛莽其蒙茸。試芟夷而却視，翕衆景之來宗。擢連娟之修竹，森偃蹇之喬松。山靡靡以旁圍，谷窈窈而潜通。翩兩翼兮前張，擁千麾兮後從。带湘江之浮淥，矗遠岫兮橫空。何地靈之久閟，昉經始乎今公。怳棟宇之宏開，列闌楯之周重。撫勝概以獨出，信茲山之有逢。予揆名而諏義，爰遠取於舞雩之風。昔洙泗之諸子，侍函丈以從容。因聖師之有問，各跽陳其所衷。獨點也之操志，與二三子兮不同。方舍瑟而鏗然，諒其樂之素充。味所陳之紆餘，夫何有於事功。蓋不忘而不助，示何始而何終。于鳶飛而魚躍，實天理之中庸。覺唐虞之遺烈，儼洋洋乎目中。惟夫子之所與，豈虛言之是崇。嗟學子兮念此，遡千載以希蹤。希蹤兮奈何，盍務勉乎敬恭。審操舍兮斯須，凜戒懼兮冥濛。防物變之外誘，遏氣習之內訌。浸私意之脫落，自本心之昭融。斯昔人之妙旨，可實得於予躬。循點也之所造，極顔氏之深工。登斯亭而有感，期用力於無窮。
謁陶唐帝廟詞 張栻 
溪交流兮谷幽，山作屏兮層丘。木偃蹇兮枝相樛，皇胡爲兮于此留。藹冠佩兮充庭，潔芳馨兮載陳。純衣兮在御，東風吹兮物爲春。皇之仁兮其天，四時敘兮何言。出門兮四顧，渺宇宙兮茫然。
公安竹林祠迎神送神樂章 張栻 
神之來兮何許，風蕭蕭兮吹雨。悄屏氣兮若思，嚴霓旌兮來下。昔公車之自南，民望車以欷歔。今乘駒兮入廟，亦孔悲兮若初。秋月兮皎皎，嚴霜兮凜凜。澤終古兮何窮，噫，微管吾其左袵。酌荆江以爲醴兮，擷衆芳以爲羞。歌嗚嗚兮鼓坎坎，惠我民，爲此留。神之去，何所游。風颯颯，挾歸輈。倏昭明兮上征，撫一氣兮橫九州。有新兮斯宇，竹森森其在戶。嗟我民兮勿傷，公時來兮一顧。有新兮斯堂，竹猗猗其在旁。嗟我民兮勿替，公顧民兮不忘。
送八兄 張栻 
彌旬積雨穗生耳，冬壑未渠收潦水。圍爐情話政爾佳，乃復歸舟行萬里。三年百感卧湘城，風急鶺鴒原上情。豈無他人意獨真，每覺軟語溫如春。少年銳氣凌八區，晚以樂義稱鄉閭。聞人有急若己如，天報兩子雙明珠。小隠卜築蘭溪邊，修篁喬木今參天。是非榮辱不到處，卷書一榻清晝眠。人言壽骨隠脩眉，慶事鼎鼎供期頤。豈惟宗族託軌範，政倚晚節增光輝。有弟有弟復何爲，杜門讀書人謂癡。故山未遂掃松願，江頭獨立送歸時。
五士游嶽麓圖 張栻 
閉門六月汗如雨，出門褦襶紛塵土。文書堆案曲肱卧，夢逐征鴻過前浦。西山突兀不可忘，勇往政須求快睹。朝暾未升起微風，中流吚啞挾鳴櫓。長林秀色已在望，有如出語見肝腑。意行愛此松陰直，眼明還喜碑字古。高低梵釋著幽居，深隠仙家開閟宇。忽看宮牆高十丈，學宮峩峩起鄒魯。斯文政倚講磨切，石室重新豈無補。危梯徑上不作難，橫欄截出可下俯。惟茲翼軫一都會，往事繁華雜歌舞。變遷返覆寧重論，昔日樓臺連宿莽。邇來人物頗還舊，豈止十年此生聚。泉流涓涓日循除，華表何時鶴來語。炎氣知不到山林，茗碗蒲團對香縷。鼎來杖屨皆勝引，季也亦復同步武。洛陽年少空白頭，三閭大夫浪自苦。一笑便覺真理存，高談豈畏丞卿怒。不圖畫僧聖得知，貌與兒童作夸詡。請君爲我添草堂，風雨蕭蕭守環堵。
次韻伯承見簡探梅之什且約人日同遊城東 張栻 
江湖漫浪歲年晚，雖有梅花誰寄遠。城中可人獨吳郎，不惜日力供往返。東郭枝頭玉雪明，下有清淺溪流橫。新春好趁花前約，莫待飄零空作惡。
張安國約同賦仇氏㔶甕酒 張栻 
人間炎熱不可耐，君家甕頭春未央。想當醉倒卧永日，夢遶清淮歸故鄉。後生那得識此酒，從君乞方還肯否。徽州作賦爲欷歔，荆州詩來端起予。
李仁父寄茯苓酥賦長句謝之 張栻 
岷峩山中千歲松，枝虬幹直摩青空。雪霜剝落中不槁，膏液下與靈泉通。龜跧鳬伏自磊砢，金堅玉潔仍豐融。篝明夜取喜得雋，煮鼎朝聽如吟風。杵成坐上看飛雪，更和酪乳收全功。當知至味本無味，子若服之壽莫窮。巽巖脊梁硬如鐵，冠峩切雲佩明月。百好都隨春夢空，大藥獨傳鴻寶訣。中霄咀嚼不摇頭，玉池生肥嚥不徹。憐我百慮形蚤衰，裹贈扶持意何切。丹砂著根謾爾傳，脂澤釀黍計已拙。由來妙道初不煩，此法莫從兒輩說。徑思舉袂揖浮丘，下視塵世真一吷。朱顔留得亦何爲，追逐同堅歲寒節。
和吳伯承 張栻 
一葦湘可航，風濤逮春深。裴臺咫尺地，勇往復雨淫。窗前幾紅藥，俯首如不禁。悠悠覽物化，了了知予心。卜鄰得佳士，問學方駸駸。端如雲間鶴，不受塵埃侵。應門有長鬚，杖策許相尋。匪爲食有魚，杞桋采牆陰。聽我清廟詩，三歎有餘音。洋洋百世下，斯道豈陸沉。君看有本源，發端自涔涔。願君勉勿倦，抱膝試長吟。儻臻名教樂，何必懷山林。新詩尚來嗣，庶以貽規箴。
用前韻送彪德美 張栻 
嘗嗜貴知味，短綆難汲深。讀書不能發，但自成書淫。况復翻異說，潢流渺難禁。豈知言意外，妙此惟微心。初無古今異，歲月謾駸駸。五峯講學地，歎息風雨侵。前時約同途，舊遊愴追尋。鳴鳳不可見，修竹餘清陰。斯文天未喪，千載發韶音。春風滿天宇，魚鳥自飛沉。河流貫霄極，芥舟膠寸涔。神交獨吾子，妙處但微吟。文會匪易得，未應歸故林。君無泉石癖，膏肓詎須箴。
再用前韻 張栻 
元化首萬類，聖學極幾深。有如亞聖賢，尚謹殆與淫。淺見僅一斑，歡喜不自禁。豈知天地全，於穆千聖心。嗟哉我學子，進道宜駸駸。立志務弘毅，異說毋交侵。仁端驗發見，精微試探尋。超然見大體，皎日破重陰。重新鄒魯傳，挽回韶濩音。當年不自勉，與物終堙沉。神龍倏變化，豈復顧泥涔。有來南山友，更唱共迭吟。羣材欲封殖，杞梓看成林。慇懃勸學子，逆耳成良箴。
采菊亭 張栻 
陶公千載人，高標跨餘子。豈無濟時念，歛蔭獨知止。歸來卧衡門，無慍復何喜。九日天氣佳，東籬擷芳蕊。舉頭見南山，佳處政在此。地偏心則遠，意得道豈否。張侯謝銀魚，築室娛燕几。小亭才尋丈，景物自新美。頗聞雙瞳清，亦復强步履。不妨數登臨，倚杖看雲起。高詠悠然篇，飛鴻送千里。
送楊廷芳三首  其一 張栻 
自吾友若人，歎息恨不早。相逢未出語，已足慰懷抱。寒窗逾浹旬，百慮略傾倒。霜晴不留客，別語詎能好。不盡此時情，梅邊試深討。
送楊廷芳三首  其二 張栻 
昔人忘言處，可到不可會。還須心眼親，未許一理蓋。辭章抑爲餘，子已得其最。當知鄒魯傳，有在文字外。
送楊廷芳三首  其三 張栻 
平生風雨夕，每念名節難。窮冬百草歇，手自種琅玕。吾子三十策，字字起三歎。豈欲求人知，正自一心丹。請哦碩人詩，匪爲樂考槃。
送鮮于大任入成都幕 張栻 
虜馬昔飲江，扁舟憶同騖。翁方爲國謀，客以名義故。安危匪前料，得失渠異趣。淮壖渺風雪，王事有程度。息偃多在床，君車不停駐。初無作難色，所立詎愆素。嗟我吳門別，風木歲徂暮。相逢復湘城，往事忍回顧。獨餘後凋心，特立凜不懼。莫邪雖云利，寧作囊錐露。善藏要有待，小試隨所遇。終無缺折虞，豈但走狐兔。吾州得良牧，民力或可裕。本根頼封殖，彊索費調護。從容試長思，取急無窘步。作別忽草草，懷抱復誰付。他時下瞿唐，訪我林下屨。儻於功名餘，更講末後句。
同遊嶽麓分韻得洗字 張栻 
遊觀不作難，呼舟度清泚。新晴宿潦凈，羣山政如洗。上方著危欄，萬象見根柢。寒泉自可斟，况復雜肴醴。高談下夕陽，邂逅玄鑰啟。中流發浩歌，月色在波底。
送張深道二首  其一 張栻 
秋風木葉落，送客麗譙東。豈懷兒女戀，愛此趣味同。至理無轍迹，妙在日用中。聞言有不信，渠自馬牛風。吾子實所畏，立志高冥鴻。卓然遊聖門，不受異說訌。切磋豈不樂，愧非斲鼻工。於皇太極藴，精微浩無窮。願言終玩繹，默參元化功。
送張深道二首  其二 張栻 
人言底柱險，袖手不敢邇。孰知人心危，毫釐千萬里。有來事物繁，酬酢無披靡。雖云應不難，要且辨真僞。良知本易直，天機驗所起。涵濡自日新，日新乃無蔽。聖學非空言，要領故在此。吾子端發源，所進渺涯涘。我雖念不敏，詎敢忘所止。後會儻有時，深功同舉似。
留題金山寺 張栻  长江
長江岷山來，灌注天下半。東行近海門，勇往更瀰漫。蒼巒忽中流，屹立助傑觀。孤根入層淵，秀色連兩岸。我來最奇絕，霜月與璀璨。褰衣到絕頂，恍若上河漢。悠然發遐思，俯仰爲三歎。乾坤無餘藏，今古有長算。更深寂羣動，樹杪獨鳴鸛。回頭喚山僧，爲記此公案。
送范西叔教授西歸 張栻 
乃祖至和間，忠謀書鼎彝。但知陛下聖，豈知吾言危。元祐愛君語，讀者猶涕洟。典刑今不亡，盛德故在茲。歲晚子過我，秀若齋房芝。持身蹈規矩，出語無瑕疵。向來長安道，詎肯舍靈龜。萬里一泮宮，行囊幾新詩。湘山足幽勝，而水清漣漪。登臨豈不樂，邂逅枌榆思。我懶抱僻學，絕絃理朱絲。子獨慕千載，悠然契心期。豈不爲我留，感此節物移。臨岐撫陳編，爲子三噫嘻。高深諒何極，循求有端倪。願言勉事此，奕葉光前規。
王長沙梅園分韻得林字 張栻 
令君五畝園，不問蓬蒿深。江梅忽秀發，邂逅成賞音。一笑領諸客，掃地坐牆陰。清芳到酒面，落蕊飄衣襟。月去未忍去，起舞獨微吟。人自賞晤耳，問花亦何心。花雖有開落，意則無古今。須君戒勿折，嘉實看成林。
送邵懷英赴召 張栻  泰山
自君之西來，吾徒獲三益。匪惟欣晤言，望見意已適。俯仰歲再更，交情共金石。翩然別我去，寧復得此客。諸公有推轂，詔下亟傳驛。嘉言久填胸，往覲天咫尺。豈其湘水邊，而可滯六翮。雖深惜別思，敢後天下責。嗟哉善利途，鷄鳴分舜蹠。浮雲起毫釐，乃有泰山隔。持身與謀國，茲義貫於一。君侯天資高，遇事無逼迫。所立凜不回，舉手謝物役。保此方寸印，勿受一塵隙。廓然麗昭回，萬象歸指畫。富貴豈君心，事業追往昔。贈言不能工，庶以永無斁。
陪安國舍人勞農北郊分韻得闌字 張栻 
寒收花尚瘦，風靜江不湍。元戎肅千騎，歷覽無留難。好景要徐出，微雲故遮闌。惟春布嘉惠，公豈樂遊觀。龐眉八十老，扶杖來蹣跚。去年幸一稔，何以報長官。酌酒公自勞，得無有愁嘆。嗟哉三章約，所貴簡且寬。黄堂載清靜，自覺田里安。須公出妙語，茲遊記不刊。
安國晚酌葵軒分韻得成字 張栻 
桐花三月寒，風雨滿江城。使君晚被酒，千騎過友生。名談宿霧捲，逸氣孤雲橫。揮斥看墨妙，笑語皆詩成。人物有如此，爾輩頼主盟。更呼南鄰客，共此樽酒傾。愛我庭下竹，頭角方崢嶸。永懷冰雪姿，寧復世俗情。新篇一湔祓，凡木不足程。願言謹封殖，歲晚長敷榮。
安國置酒敬簡堂分韻得柳暗六春字  其一 張栻 
桴鼓息荒村，襏襫盛南畝。永日省文書，呼客共樽酒。主人出塵姿，宛是靈和柳。行歸帝所遊，此地豈淹久。
安國置酒敬簡堂分韻得柳暗六春字  其二 張栻 
公卧百尺樓，餘子可下瞰。我每奉談麈，汲古得深探。身外皆爲餘，此道要無憾。從渠梅雨天，陰晴遞明暗。
安國置酒敬簡堂分韻得柳暗六春字  其三 張栻 
公憎孔壬面，怪石乃寓目。夜堂發深藏，林立驚滿屋。我亦苦嗜此，一見下風伏。何當載而歸，妙策三十六。
安國置酒敬簡堂分韻得柳暗六春字  其四 張栻 
堂下列絲竹，堂上娛佳賓。相看夜未艾，樂此笑語真。風流今屬公，我輩但逡巡。文章千古意，翰墨四時春。
同元晦擇之遊嶽道遇大雪馬上作 張栻 
驅車望衡嶽，羣山政參差。微風忽南來，雲幕爲四垂。炎官挾蓐收，從以萬玉妃。庭熒亦何有，尺璧仍珠璣。奇貨吾敢居，妙意良自知。林巒倏變化，轍迹平高低。喬松與修竹，錯立呈瑰姿。清新足遐寄，浩蕩多餘思。平生湘南道，未省有此奇。況復得佳友，晤言相追隨。茅簷舉杯酒，旅榻誦新詩。更約登絕頂，同觀霽色時。
詩送元晦尊兄 張栻 
君侯起南服，豪氣蓋九州。頃登文石陛，忠言動宸旒。坐令聲利場，縮頸仍包羞。却來卧衡門，無愧自日休。盡收湖海氣，仰希洙泗游。不遠關山阻，爲我再月留。遺經得紬繹，心事兩綢繆。超然會太極，眼底無全牛。惟茲斷金友，出處寧殊謀。南山對床語，匪爲林壑幽。白雲政在望，歸袂風颼飀。朝來出別語，已抱離索憂。妙質貴强矯，精微更窮搜。毫釐有弗察，體用豈周流。驅車萬里道，中途可停輈。勉哉共無斁，邈矣追前修。
遊南嶽風雪未已决策登山用春風樓韻 張栻  衡山
人言南山巔，煙雲聳樓觀。俯瞰了坤倪，仰攀接天漢。勇往愧未能，長吟湘水畔。茲來渺遐思，風雪豈中斷。行行重行行，敢起自畫歎。我聞精神交，石裂冰可泮。陰沴驅層霄，呆日麗旭旦。决策君勿疑，此理或通貫。
陪舍人兄過陳仲思溪亭深有買山卜鄰之意舍人兄預以顓壑見名因成古詩贈仲思 張栻 
築居湘水濱，歲月亦已久。寧知負郭東，勝處入君手。回環烟塢深，有此溪十畝。朝暾穿林薄，荷氣薰戶牖。堂堂吾州牧，下馬喚賓友。主人故喜事，一笑具殽䔩。汲泉泛崇蓮，洗醆傾稚酒。淋漓壁間書，自可傳不朽。我獨留薄莫，并溪時矯首。人言君不偶，此豈落人後。觀君眉宇間，似亦挾所有。隔溪更幽絕，古木蔭高阜。却立望遥岑，四序列鍾卣。買山吾計决，便欲剪榛莠。居然顓一壑，豈羨印如斗。未知鄰家翁，還肯見容否。
送然姪西歸二首  其一 張栻 
堂堂希白翁，共惟同出自。百年詩禮傳，名教有樂地。嗟予力未勝，永抱蓼莪意。積累蓋百艱，承家豈云易。惕然履淵冰，中夜耿不寐。協心望爾曹，勉力紹前志。歲晚期有成，庶或保無墜。
送然姪西歸二首  其二 張栻 
自子來見我，倏焉十六秋。一聞沂上音，此意便綢繆。中間豈不別，會合同轉頭。今茲舍我去，萬里不復留。豈不能挽子，懼子爲親憂。六月送歸船，我思與悠悠。愛子剛毅資，不作繞指柔。願子進問學，琢磨須自修。居然知見廣，百病會有瘳。誰謂道云遠，行矣當深求。
送黄子默 張栻 
元祐不復見，太史今諸孫。人物尚論世，典刑故猶存。酣歌拓金戟，三年佐雄藩。超然車馬中，高韻獨孤騫。永懷白鷗盟，修竹滿故園。得句見眉睫，外慕何足言。顧以感知己，跋馬向修門。朝開英俊途，王度待討論。小試翰林手，乘槎薄崑崙。我懶卧衡麓，秋風擷蘭蓀。交遊歎益落，拭目看騰掀。軒冕豈足貴，政爾名義尊。執手念相聞，此意古所敦。
過胡文定公碧泉書堂 張栻 
入門認溪碧，循流識深源。念我昔此來，及今七寒暄。人事幾更變，寒花故猶存。堂堂武夷翁，道義世所尊。永袖霖雨手，琴書賁丘園。當時經行地，尚想語笑溫。愛此亭下水，固若玻璃盆。晴看浪花湧，靜見潜鱗翻。朝昏遞日月，俯仰鑑乾坤。因之發深感，倚檻更忘言。
次韻德美碧泉感舊之什且約胡廣仲伯逢季丘來會上封 張栻 
相逢傾蓋地，回首歎川上。士窮不足怪，但喜氣愈王。凜然歲寒姿，儒林有龍象。棲遲似隠君，矍鑠真詩將。惟應一彈指，欲了四大藏。舊習想冰消，豈復留餘恙。新篇更紆餘，和氣與醖釀。却思東魯遊，幾載南陽葬。風霜摧宰木，日月隨過浪。豈期經世心，晚歲成獨往。蕭然屋半欹，使我懷抱愴。獨有千載傳，此事可憑仗。細觀宇宙間，何得復何喪。尚期浮雲開，衡嶽來見狀。秋壑采蘭蓀，霜林收栗橡。曉看日浮空，夜賞雪侵帳。更憐二三友，前山屹相望。文會儻來尋，勝踐天所相。妙理須細論，長歌却雄放。褰裳請勿疑，當仁應不讓。
自西園登山 張栻 
雨後溪重碧，木落山增明。西風肅羣物，感此秋氣清。振衣千崖表，俯瞰萬籟生。匪云幽遐慕，政爾未忘情。
路出祝融背仰見上封寺遂登絕頂 張栻 
我尋西園路，徑上上封寺。竹輿不留行，及此秋容霽。磴危霜葉滑，林空山果墜。崇蘭供清芬，深壑遞幽吹。不知山益高，但覺冷侵袂。路回屹陰崖，突兀聳蒼翠。故應祝融尊，羣峰拱而侍。金碧雖在眼，勇往詎容憩。絕頂極遐觀，脚力聊一試。昔遊冰雪中，未盡登臨意。茲來天宇肅，舉目凈纖翳。遠邇無遁形，高低同一視。永惟元化功，清濁分萬類。運行有機緘，浩蕩見根柢。此理復何窮，臨風但三喟。
中夜祝融觀月 張栻 
披衣凜中夜，起步祝融巔。何許冰雪輪，皎皎飛上天。清光正在手，空明浩無邊。羣峯儼環列，玉樹生瓊田。白雲起我旁，兩腋風翩翩。舉酒發浩歌，萬籟爲寂然。寄言平生友，誦我山中篇。
晨鐘動雷池望日 張栻 
浮氣列下陳，天凈澄秋容。朝暾何處升，彷彿認微紅。須臾眩衆采，閶闔開九重。金鉦忽湧出，晃蕩浮雙瞳。乾坤豁呈露，羣物光芒中。誰知雷池景，乃與日觀同。徒傾葵藿心，再拜御曉風。
道旁見穫者 張栻 
腰鎌聲相呼，十百南畝穫。婦持黍漿饋，幼稚走雀躍。辛勤既百爲，幸此歲不惡。王租敢不供，大室趣逋約。雖云粒米多，未辦了升龠。姑寬目前饑，詎有卒歲樂。樂歲尚爾爲，一歉更何託。書生獨多憂，何以救民瘼。
臘後一日尋梅東門外馬上遇雪 張栻 
羸驂出東郭，靜與幽意期。尋梅冷入眼，野路信所之。寒萼靳未吐，我自愛橫枝。雪花忽排空，成此一段奇。歲晚故人闊，天寒鴻鴈稀。南國少霜霰，北山多蕨薇。坐看節物改，莫遣心事違。角巾風獵獵，日暮獨吟歸。
雪中登樓分韻得未字 張栻 
南州冬多溫，一雪已可貴。今年臘三白，故足蘇品彙。朝來并危欄，舉酒聊自慰。翩翩著客衣，漠漠亂雲氣。珪璧滿天地，造物初不費。更邀二三友，晤賞見風味。燭至僕尚更，酒苦飲亦既。仍遣探梅花，已折南枝未。
笋脯一平馳寄因和去歲詩爲一笑春笋未盛尚續致也 張栻 
權門極珍羞，未辦食龍肉。我家湘楚山，籜龍飫奴僕。淮南戶戶有黄虀，公今徑歸亦不癡。更包笋脯贈行李，定應笑殺長安兒。
湖南使者邵公召赴行在所寓客張某敬賦以餞行李 張栻 
公來使湘州，氣象日淳美。不爲察察明，自謂平平耳。未須走原隰，但使心如水。儻無耳目蔽，庭戶即千里。頃聞上封章，便欲返桑梓。其如矍鑠姿，難著湖山裏。春風一札下，趣往覲天咫。新淥渺滄洲，揚舲一何駛。士方處遠外，憂國抱藴底。寧應立君前，輔車有或柅。煌煌四門開，側席問民疻。百慮願畢陳，高風泚餘子。
次韻元晦擇之雪中見懷 張栻 
流水浩無息，游雲去不休。我思在何許，起步三徑幽。男子四方志，胡爲守一丘。盍簪未可期，此意空綢繆。平生子朱子，砥柱屹橫流。探古獨遐觀，萬象供雙眸。結友得林子，苦心事窮搜。看渠清介姿，便可披羊裘。昔者千里駕，共我風雪遊。永言清絕景，祇以好語酬。居然隔年別，却喜翰墨留。詩來尚記憶，知子不我尤。講習今難忘，離索古所憂。但當勉耘耔，歲晚儻可收。
送甘甥可大從定叟弟之桂林 張栻 
季也有行役，我思獨悠悠。親朋非不多，子能從之遊。挂席上湘水，青山挾行舟。籃輿問嶺路，政爾荔子秋。人言桂林好，頗復類中州。近郊多勝概，雉堞冠層樓。待渠幕府暇，時與同冥搜。吾子有令姿，胸中富九流。處世多齟齬，但當付滄洲。超然擴遐思，詎可耳目謀。願爲百鍊剛，莫作繞指桑。昔人不吾欺，子盍試反求。預想他年歸，此地復綢繆。刮目看二子，一笑紓百憂。
湘中館餞定叟弟分韻得位字 張栻 
江樓倚夜闌，樽酒留客醉。挽衣更小語，不盡今夕意。吾家德義尊，此豈在名位。勉哉嗣芬芳，停此寬別思。
廣漢黄仲秉即轉運使治之東作亭扁以楚翠蓋取杜陵所謂楚岫千峰翠者屬客賦詩 張栻 
維衡屹南荒，作鎮自開闢。蟠根結地厚，面勢倚空碧。陂陀數州境，高下相接迹。麓山乃其趾，神秀固未極。定王十里城，處處見山色。知誰長在眼，嗟此塵中客。觀風君獨暇，延納到几席。得句恍忘言，寄興渺今昔。自君之東來，民瘼極探索。仁言徹九關，寧懼虎豹厄。諏詢遍南畝，民肥吾則瘠。築亭一舒嘯，逮此百憂隙。看山儻不愧，隠几亦聊適。寄語後來者，此意當無斁。
三茅觀李仁父劉文潜員顯道趙溫叔崔子淵置酒分韻得高字 張栻 
節物歲云暮，九衢塵滿袍。起我二三友，招要步林皋。仰看冥飛鴻，俯覽千丈濤。石徑上深窈，竹風更蕭騷。杯槃自真率，更起瀉濁醪。歎我會合難，慰我涉歷勞。薰然鄉社遊，飲少意已陶。我亦壽長者，萬里欣所遭。嗟哉士業艱，逝矣日月滔。古義重金石，外物真秋毫。願言共勉厲，勿負岷山高。
寒食前三日野步烏龍山中石上往往多新芽手擷盈匊酌玉泉煮之芳甘特甚有懷伯承兄賦此以寄 張栻 
披雲得新腴，煮泉聽松風。香永味自真，不與餘品同。悠然泊莫留，歸來隠疎鐘。念昔湘濱游，年年擷芳叢。遲日照高嶺，新雷驚蟄龍。落磑快先啜，鼓腹欣策功。夜燈紫筠窗，香生編簡中。誰與共此樂，臭味有鄰翁。朅來七里城，日月轉飛蓬。山川豈不好，予憂日忡忡。酌此差自慰，思君復無窮。
六月晦發霅川廣德兄與諸友飲餞于漁山已而皆有詩贈別寄此言謝 張栻 
平生苕霅夢，邂逅此登臨。青山秀而遠，溪水潔且深。浮玉千古色，飛鳳何年音。小丘闢茺薈，修竹初成林。居然得此客，領畧還披襟。已歌棠棣詩，更作伐木吟。兄嗟弟行役，友念朋盍簪。情深語更質，意到酒自斟。荷風生泊莫，凉雨洗遥岑。翻然放舟去，別緒故難任。我行日以遠，佳處長會心。作詩寄余韻，併以謝幽尋。
遊靈岩 張栻 
我登姑蘇臺，笑指前溪水。水從具區來，古色映清泚。明朝泛舟去，兩岸雜蘋芷。縈紆知幾曲，舉目皆可喜。稻熟千頃黄，秋入四山紫。疎鐘度橫塘，青帘穿野市。忽驚秀氣逼，突兀平地起。飛閣出林顛，穹石滿山趾。褰裳上深徑，鳴蟬聲聒耳。木罅露遐觀，欲進足屢止。梵宮開何年，金碧煥相倚。上方納湖光，千里凈如砥。中峯何亭亭，正爾當燕几。沙闊鷗鷺微，水落魚龍徙。雲遶闔閭邦，草迷于越壘。琴臺俯香徑，不念前王侈。茲山自古今，詎此能爲疻。老松獨堅卧，根株互盤峙。頹然閲滄波，愛此青未已。我來三日留，幽事付行李。領畧寧有窮，登臨聊可紀。
遊惠山 張栻 
茲泉幾歲月，復此慰渴心。諒惟獨鍾秀，源委來何深。在昔抱幽獨，邂逅逢賞音。希聲聽者難，至味乃可尋。兀坐正亭午，凉風度清陰。於焉有深晤，三歎復微吟。
遊池州齊山 張栻  西湖
舊聞齊山勝，抱病來登臨。蒼然俯平湖，秀出幾百尋。穹石天與巧，修篁近成林。高攀極巉巖，俯探窮窈深。愛此堅貞姿，摩挲會予心。憶行西湖岸，亦復多嶔崟。頗恨人力勝，刻畫時見侵。誰知醜石面，乃亦變孔壬。何如榛莽間，屹立長森森。天然抱幽獨，妙質逢賞音。支筇到絕頂，孤亭指遥岑。樊川有留詠，兀坐一長吟。
齊山石壁間見林擇之題字緬懷其人賦此 張栻 
平生子林子，一別今幾春。寧知林壑中，忽見題墨新。巉巉屹蒼石，恍若對其人。徘徊不忍去，我懷誰爲陳。自子來江東，相去亦已邇。謂當復相逢，跂首日望子。云何竟差池，又此隔千里。憑高久佇立，飛鴻渺煙水。
過馬當山 張栻 
千秋馬當廟，千尋獅子磯。寒風起崖腹，慘澹含陰威。孤帆駕巨浪，瞬息洲渚非。忠信儻可仗，神理茲不違。
過乖崖堂 張栻 
平生乖崖公，及此拜仿像。凜然風埃外，餘子避英爽。憶公昔正色，抗論指邪枉。念當絕其根，所畏日滋長。晴空轟雷霆，下土走魅魍。云何廊廟姿，半世江海上。徒令治郡聲，迄今滿天壤。論相危及公，亦豈坐倔彊。嗟哉彼隘俗，利欲扼其吭。聞公卓絕風，吐舌仍儻怳。豈知古之人，事業係所養。臨機隨手應，如爬適苛癢。李侯亦高世，希蹤自疇曩。萬里見丹青，高堂闢虛敞。琅琅壁間記，讀者興慕仰。我來歲云莫，霜林振餘響。嘆息重徘徊，題詩詔吾黨。
張子囦携二子西歸求予詩爲賦此以致鄉黨之義 張栻 
窮冬泝荆江，風急波濤怒。張君一葉舟，追逐任掀舞。時從古岸邊，頗得班荆語。君家岷山下，須眉挾風雨。萬里垂橐歸，問君自何苦。兩兒纔過膝，秀色隠眉宇。昨者試省中，旁觀正如堵。誦書聲琅琅，亦復記訓詁。呼前與酬答，進止良應矩。我爲三咨嗟，每見必摩拊。祝君須愛惜，事業貴有序。美質在陶冶，如器無苦窳。道遠方愁予，速成戒自古。可使利欲風，居然熏肺腑。良心人所同，愛敬發端緒。岷江本一勺，東流貫吳楚。但當養其源，日進自莫禦。君歸閉門思，予言或可取。